**KOOLITEE OHUTUS**

Liikluses osalemine on meie igapäevaelu üks osa ja liikumisviise on väga erinevaid - jalgsi, jalgratta, rongi, bussi, autoga jne. Milliseks kujuneb õpilaste koolitee ja millised ohud seal paiknevad, sõltub lisaks ümbritsevale keskkonnale ka üsna palju valitud liikumisviisist.

Selleks, et õpilased oskaksid märgata kooliteel paiknevaid ohtusid ning oskaksid planeerida endale sobivaimat (ohutumat) teekonda, siis saavad nad oma põhikooli loovtöö teemaks valida koolitee ohutuse.

**SEOS LÄBIVA TEEMA „TERVIS JA OHUTUS“ III KOOLIASTME ÕPITULEMUSTE JA ÕPETAJARAAMATUTEGA**

Õpilane kaardistab liiklusohtlikud kohad ja kavandab liikumisviisi arvestades enda ohutu koolitee.

* võrdleb erinevaid marsruute ja liiklemisviise erinevaid aspekte (odavus, kiirus, pikkus, ohutus) arvestades ning valib endale kõige sobivama, liikleja rolli vaatepunktist ja erinevate liikluskeskkondade puhul (sh raudtee);
* planeerib ja kaardistab oma koolitee vähemalt kahte erinevat liikumisviisi ning liikleja rolli silmas pidades, kasutades selleks erinevaid tehnilisi võimalusi (liiklusmärkide või ohukohtade pildistamine, GPS koordinaatide määramine), lisab ohu kirjelduse ning leiab lahendusi ohtude vältimiseks.

[Läbiva teema „Tervis ja ohutus“ ohutuse alateema III kooliastme õpetajaraamatus](https://e-koolikott.ee/kogumik/9443-Labiva-teema-Tervis-ja-ohutus-ohutuse-alateema-opetajaraamat) on koolitee kaardistamise kohta olemas eraldi [ülesanne](https://www.liikluskasvatus.ee/et/opetajale/1/ohutusteemalised-opetajaraamatud/iii-kooliaste/liiklusulesanded).

**TAUSTINFO JA OLEMASOLEVAD ÕPPE- JA TEABEMATERJALID**

Ohutu koolitee teema käsitlemiseks on Transpordiameti poolt loodud koolitee kaardistamise rakendus, mis asub [siin](https://koolitee.transpordiamet.ee/) ning rakenduse juurde kuuluvad töölehed on leitavad [siit](https://www.liikluskasvatus.ee/et/opetajale/2/uldhariduskool/iii-kooliaste/koolitee-kaardistamine). Lisaks saab koolitee kaardistamise kohta lugeda kirjastus Mauruse veebilehel avaldatud Transpordiameti ennetustöö osakonna ekspertide Kai Kuuspalu ja Reesi Eferti artiklist: [Millest algab ohutu(m) koolitee?](https://mailchi.mp/8bf02043f552/ideekalender-ndal-58?e=c10d249790)

Küsi vajadusel kaardirakenduse kasutamisel abi. Rakendusega aitab tutvuda [kasutusjuhend](https://koolitee.transpordiamet.ee/help).

Liikuma kutsuva kooli kodulehelt on võimalik leida infot ja ideid [aktiivse koolitee](https://www.liikumakutsuvkool.ee/aktiivne-koolitee/) kohta.

Transpordiameti kodulehel on leitav [inimkannatanutega liiklusõnnetuste statistika](https://www.transpordiamet.ee/liiklusonnetuste-statistika).

**VÕIMALUSED TEEMA KÄSITLEMISEKS**

* Üks variant teema käsitlemiseks on selgitada [koolitee kaardirakenduse](https://koolitee.transpordiamet.ee/) abil välja kaasõpilaste kooliteedel paiknevad ohtlikud kohad. Kindlasti on oluline roll õpetajal või koolipoolsel kontaktisikul, läbi kelle on õpilasel võimalik vajalikke andmeid saada. Töö tulemused võiks esitada nii koolile kui ka kohalikule omavalitusele, et vajadusel ja võimalusel saaks ohtlikud kohad likvideeritud.
* Samuti võib uurimuse erinevate liikumisviiside teemal sh uurida, miks just üht või teist viisi eelistakse, millised on probleemkohad, kuidas populariseerida mõnd tervislikumat liikumisviisi jne. Näiteks uurimus "XXX kooli õpilaste koolitulemise liikumisviisid aastaajati ja turvalisus (sh kiivri kandmise/mittekandmise põhjused)". Ka selle töö ühe osa läbiviimisel on võimalik kasutada [koolitee kaardirakendust](https://koolitee.transpordiamet.ee/).
* Võib teha küsitluse või intervjuud kaasõpilaste seas ja analüüsida liikluskeskkonda vastavalt saadud vastuse järgi (nt paljud tulevad kooli jalgrattaga ja seda toetab hea kergliiklusteede võrk ning väike liiklustihedus). Andmeid võib kõrvutada Transpordiameti küsitlusuuringutega: "Laste liiklusohutus" ja võrrelda üle 15-aastaste jalgrattaga liiklemise käitumist "Jalgrattaga liiklemine". Transpordiameti uuringud on leitavad [Transpordiameti kodulehel](https://transpordiamet.ee/uuringud). NB! Et saada paremini andmeid kõrvutada, siis võiks planeeritava uuringu mõned küsimused olla samad, mida on kasutatud Transpordiameti "Laste liiklusohutuse" küsitlusuuringus.
* Võib teha küsitluse või vaatluse ka laste/noorte ohutunnetuse ja liikluskäitumise kohta kodu- ja kooliteel oma kooli näitel. Abiks on allikas: [Lapsed ja noored liikluses – arengulised eeldused ja liiklusohutus](https://www.liikluskasvatus.ee/sites/default/files/uploads/2014/05/keskinen_e_2012_lapset_ja_nuoret_raportti_nettiin-08.02.2016.doc) (Esko Keskinen 2016).
* Läbi viia kampaania, mis kutsub koolikaaslasi kasutama kooli tulekuks erinevaid liikumisviise. Miks see kasulik on võib lugeda Liikuma kutsuva kooli [kodulehelt](https://www.liikumakutsuvkool.ee/aktiivne-koolitee/) ning samuti võib abiks olla Transpordiameti algatus [Liiklustarga liiklusnädal](https://www.liikluskasvatus.ee/sites/default/files/uploads/2019/08/Liiklustarga-liiklusm%C3%A4ng.pdf) ja selle [juhis õpetajale](https://www.liikluskasvatus.ee/sites/default/files/uploads/2019/08/M%C3%A4ngujuhis-%C3%B5petajale.pdf).
* Samuti võib kokku panna ja läbi viia kaasõpilaste koolitusi ohutu liiklemise kohta erinevate liiklejatüüpide raames (nt jalgratturi ohutus, jalakäija ohutus vms).

**Kelle poole pöörduda Transpordiametis?**

Koolitee kaardistamise teemadega võib täiendava info ning juhendamise osas pöörduda

Kai Kuuspalu poole.